## Medi Ambient organitza la mostra de la marca Parcs Naturals a València per a acostar a la ciutadania la riquesa natural, gastronòmica i turística d’estos entorns

*** La iniciativa tindrà lloc dissabte que ve, 4 d’octubre, en el mercat de Colón de València, des de les 10.00 fins a les 21.00 hores
* En la mostra es podran descobrir, degustar i adquirir productes com ara olis, vins, formatges i mel, entre altres**

La Conselleria de Medi Ambient, Infraestructures i Territori organitza, este cap de setmana, una iniciativa que busca reconéixer les empreses que treballen en l’entorn dels parcs naturals de la Comunitat Valenciana.

Després de l’èxit d’edicions anteriors a València, la Mostra Marca Parcs Naturals consolida el seu paper com a plataforma de promoció i reconeixement del desenrotllament econòmic, rural i sostenible.

Serà dissabte que ve, 4 d’octubre, en el mercat de Colón de València, des de les 10.00 fins a les 21.00 hores. La iniciativa reunirà 30 empreses certificades amb el segell oficial de qualitat i sostenibilitat de la marca Parcs Naturals, que mostraran la seua oferta com a reflex del compromís amb el medi ambient, la tradició i l’economia local.

Hi haurà una gran varietat de productes i servicis provinents de 17 parcs naturals de tota la Comunitat Valenciana (cinc de la província de València, cinc de Castelló i set d’Alacant), estaran presents en la Mostra Marca Parcs Naturals.

Així, serà possible descobrir, degustar i adquirir olis, vins, formatges, mel, embotits, melmelades, o bé explorar en les diverses propostes de turisme de naturalesa que reflectixen la connexió entre tradició, innovació i respecte a l’entorn.

A més, es podran conéixer les activitats de turisme de naturalesa, d’educació ambiental i interpretació del patrimoni natural i cultural de la regió, així com els allotjaments rurals, presents en els parcs naturals.

**Set empreses noves**

L’objectiu d’esta marca és incorporar noves iniciatives empresarials sostenibles. Enguany s’incorporen a este projecte set empreses noves que rebran la placa acreditativa que els reconeix com a empresa Marca Parcs Naturals. Es reforça així una xarxa de projectes de sostenibilitat, arrelament territorial i revitalització del medi rural.

La marca, creada en 2011, reconeix les empreses que despleguen l’activitat en l’àrea d’influència dels parcs naturals, utilitzant matèries primeres locals i fomentant una economia circular respectuosa amb el medi ambient. Actualment, 137 empreses en tota la Comunitat Valenciana tenen este distintiu: 47 a Castelló, 57 a València i 33 a Alacant.

L’esdeveniment comptarà, a més, amb un espai informatiu dedicat als parcs naturals de la Comunitat, així com activitats infantils durant tota la jornada, que inclouen tallers i una gimcana educativa per a aprendre de manera entretinguda la importància de protegir el nostre entorn.

Fecha: 02/10/2025